**ELŐTERJESZTÉS**

**Tiszavasvári Város Önkormányzata Képviselő-testületének**

**2026. január 22-én tartandó rendkívüli ülésére**

Az előterjesztés tárgya: **a Tiszavasvári I. számú gyermek háziorvosi körzettel kapcsolatos döntés meghozatala**

Melléklet: dr. Orosz Elvira gyermekorvos kérelme

pályázati kiírás

A napirend előterjesztője: Balázsi Csilla polgármester

Az előterjesztést készítette: Gazdagné dr. Tóth Marianna osztályvezető

Az előterjesztés ügyiratszáma: TPH/352-……/2026.

Az előterjesztést véleményező bizottságok a hatáskör megjelölésével:

A rendkívüli ülés előterjesztéseit a bizottságoknak nem kell tárgyalniuk.

Az ülésre meghívni javasolt szervek, személyek:

|  |  |
| --- | --- |
| dr. Orosz Elvira gyermekorvos | dr.elviraorosz@yahoo.com |
|  |  |

Egyéb megjegyzés:

…………………………………………………………………………………………………………………………………………………………………………

Tiszavasvári, 2026. január 20.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

Témafelelős: Gazdagné dr. Tóth Marianna

**ELŐTERJESZTÉS**

**A Képviselő-testülethez**

**A Tiszavasvári I. számú gyermek háziorvosi körzettel kapcsolatos döntés meghozataláról**

**Tisztelt Képviselő-testület!**

**Dr. Orosz Elvira csecsemő-és gyermekgyógyász szakorvos a tartósan betöltetlen Tiszavasvári I. számú gyermek háziorvosi körzet praxisjogának megszerzése iránti kérelemmel fordult a képviselő-testülethez**. Kérelme, önéletrajza, orvosi és szakorvosi képzettségét igazoló iratok az előterjesztés 1. számú mellékletét képezik. Doktornő orvosi diplomáját 2005. szeptemberében, a csecsemő-és gyermekgyógyászati szakvizsgáját 2010. novemberében szerezte meg. 2023-ban foglalkozás-orvostan szakvizsgát is szerzett. Jelenleg iskolaorvosi feladatokat lát el a Debreceni Alapellátási és Egészségfejlesztési Intézetnél.

Doktornő kérelmében leírta, hogy igénybe kívánja venni a Nemzeti Egészségbiztosítási Alapkezelő által háziorvosok részére kiírt letelepedési támogatást. A támogatás célja a legalább 12 hónapja betöltetlen háziorvosi körzeteket betöltő orvosok letelepedésének támogatása, ezáltal az ott élő lakosság folyamatos ellátásának biztosítása, az alapellátás (háziorvosi ellátás) magasabb színvonalon és minőségen történő ellátása érdekében. **A Tiszavasvári I. számú gyermekorvosi körzet 2021. január 1. napjától betöltetlen körzet.**

A pályázatokat folyamatosan lehet benyújtani a NEAK-hoz, azok elbírálása is folyamatos, az elbírálásra 60 napos az ügyintézési határidő, hiánypótlásra egy alkalommal van lehetősége a pályázó orvosnak. A NEAK által kiírt pályázati kiírás egyik feltétele alapján pályázatot nyújthat be az az orvos, aki jelenleg sem, illetve a pályázat benyújtását megelőző 5 évben nem rendelkezett praxisjoggal, vagy olyan praxisjoggal rendelkezett, amelyet ingyenesen vagy visszterhesen elidegenített.

A NEAK által kiírt pályázathoz csatolni szükséges többek között a betölteni kívánt háziorvosi körzetet fenntartó önkormányzat pályázati kiírást  
követően kiállított szándéknyilatkozatát arra vonatkozóan, hogy egészségügyi  
szolgáltatóként a pályázót háziorvosként legalább 6 évre alkalmazza, vagy  
azzal az egészségügyi szolgáltatóval legalább 6 éves időtartamra feladat-ellátási szerződést  
köt, amelynél a pályázó a háziorvosi ellátást személyesen nyújtja.

Fentiek alapján a képviselő-testületnek döntést kell hoznia dr. Orosz Elvira háziorvos – Tiszavasvári I. számú gyermek háziorvosi körzet praxisjogának megszerzésére vonatkozó - kérelmével kapcsolatban. A testület pozitív döntése esetén, támogató szándéknyilatkozat meghozatalára van szükség, melyben az önkormányzat kinyilatkozza, hogy legalább 6 éves időtartamú feladatellátási szerződést köt a pályázó háziorvossal, amennyiben pályázata pozitív elbírálásban részesül.

A Tiszavasvári I. számú gyermekorvosi körzet Szorgalmatos Község közigazgatási területén a 19. életévét be nem töltött lakosok gyógyító-megelőző alapellátását is ellátja. Így a körzet ellátásra kötendő feladatellátási-szerződés megkötéséhez Szorgalmatos Község Önkormányzata Képviselő-testületének határozata is szükséges lesz.

A betöltetlen körzetek helyettesítésének megszervezése óriási feladat az önkormányzat részére. Az, hogy a helyettesítés napi 2 órás rendelést jelent, valamint a helyettesítő orvosok személyének gyakori módosulása a lakosság körében is bizonytalanságot vált ki. **Úgy gondolom, örömmel kell fogadnunk a lehetőséget, hogy dr. Orosz Elvira gyermekorvos a körzet praxisjogát végleges szándékkal meg kívánja szerezni és támogató döntést kell hoznunk ezzel kapcsolatban.**

Doktornő kérelmében 2026. április 1. napját jelölte meg, hogy ezen időponttól tudná ellátni a feladatot. Ez azt jelenti, hogy ezen időpontig meg kell szereznie a körzet praxisjogát, működési engedéllyel kell rendelkeznie és a NEAK-kal is finanszírozási szerződést kell kötnie. Ahogyan fentebb már jeleztem a betöltetlen háziorvosi körzeteket betöltő orvosok letelepedésének támogatására kiírt pályázatnál 60 napos az elbírálási határidő. Amennyiben a bírálóbizottság kihasználja a 60 napos ügyintézési határidejét, 2026. április 1. napja, mint kezdési időpont vélhetően nem tartható. A pályázat pozitív elbírálását követő 3 hónapon belül kell Doktornővel a feladatellátási szerződést megkötni a körzet ellátására, melyre vonatkozó előterjesztést várhatóan a képviselő-testület február-március hónapban tudja majd tárgyalni.


Kérem a Tisztelt Képviselő-testületet, hogy az előterjesztést megtárgyalni, és a határozat-tervezetet jóváhagyni szíveskedjen.


Tiszavasvári, 2026. január 20.


**Balázsi Csilla**


**polgármester**

előterjesztés 1. melléklete









**határozat-tervezet**

**Tiszavasvári Város Önkormányzata**

**Képviselő-testülete**

**…./2026. (I.22.) Kt. számú**

**határozata**

**A Tiszavasvári I. számú gyermek háziorvosi körzettel kapcsolatos döntés meghozataláról**

Tiszavasvári Város Önkormányzata Képviselő-testületeMagyarország helyi önkormányzatairól szóló 2011. évi CLXXXIX tv. 13.§ (1) bekezdés 4. pontjában kapott felhatalmazás alapján az alábbi döntést hozza:

**1.Támogatja dr.** **Orosz Elvira** (szül: ………….., an.: …………….., nyilvántartási száma: 66241) gyermek háziorvos azon **kérelmét,** hogy pályázatot nyújtson be a Nemzeti Egészségbiztosítási Alapkezelő által a legalább 12 hónapja betöltetlen háziorvosi és fogorvosi körzeteket betöltő orvosok letelepedésének támogatására kiírt pályázatra a Tiszavasvári I. számú 150095053 finanszírozási kódú (címe: 4440 Tiszavasvári, Kossuth utca 4. szám), gyermek háziorvosi szolgálatra vonatkozóan.

**2.Kinyilatkozza,** hogy az 1. pontban meghatározott pályázat pozitív elbírálása esetén dr. Orosz Elvira gyermek háziorvossal vagy  
azzal az egészségügyi szolgáltatóval, amelynél a pályázó a háziorvosi ellátást személyesen nyújtja, legalább 6 éves időtartamú feladat-ellátási szerződést  
köt.

**3.Elfogadja a** határozat 1. melléklete szerinti szándéknyilatkozatot és felhatalmazza annak aláírására a polgármestert.

**Határidő:** azonnal  **Felelős:** Balázsi Csilla polgármester

**…/2026.(I.22.) Kt. számú határozat 1. melléklete**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

**SZÁNDÉKNYILATKOZAT**

**Tiszavasvári Város Önkormányzata** (4440 Tiszavasvári, Városháza tér 4. szám) **képviseletében Balázsi Csilla polgármester** Tiszavasvári Város Önkormányzata Képviselő-testülete …/2026. (I.22.) Kt. számú határozatában kapott felhatalmazás alapján az alábbi szándéknyilatkozatot teszem:

**Nyilatkozom, hogy** Tiszavasvári Város Önkormányzata **támogatja Dr.** **Orosz Elvira** (szül: ………….., an.: …………….., nyilvántartási száma: 66241) gyermek háziorvos azon **kérelmét,** hogy pályázatot nyújtson be a Nemzeti Egészségbiztosítási Alapkezelő által a legalább 12 hónapja betöltetlen háziorvosi és fogorvosi körzeteket betöltő orvosok letelepedésének támogatására kiírt pályázatra (továbbiakban: pályázat) a Tiszavasvári I. számú 150095053 finanszírozási kódú (címe: 4440 Tiszavasvári, Kossuth utca 4. szám) gyermek háziorvosi szolgálatra vonatkozóan.

**Nyilatkozom, hogy** Tiszavasvári Város Önkormányzata **legalább 6 éves időtartamú feladat-ellátási szerződést kíván kötni** a Tiszavasvári I. számú gyermek háziorvosi körzet (finanszírozási kódja: 150095053, címe: 4440 Tiszavasvári, Kossuth utca 4. szám) feladatainak ellátására **Dr. Orosz Elvira** gyermek háziorvossal vagyazzal az egészségügyi szolgáltatóval, amelynél nevezett a háziorvosi ellátást személyesen nyújtja, amennyiben a pályázata pozitív elbírálásban részesül.

**Nyilatkozom**, hogy a feladatellátási szerződés megkötésére a pozitív pályázati eredményhirdetést követő 3 hónapon belül kerül sor.

Jelen szándéknyilatkozatot **Dr.** **Orosz Elvira gyermek háziorvos részére** a Nemzeti Egészségbiztosítási Alapkezelő által a legalább 12 hónapja betöltetlen háziorvosi és fogorvosi körzeteket betöltő orvosok letelepedésének támogatására kiírt pályázaton való felhasználása céljából adom ki.

Tiszavasvári, 2026. január 22.

**Balázsi Csilla**

**polgármester**